b'\n_START_ARTICLE_\n\xc5\xa0kotska gel\xc5\xa1\xc4\x8dina\n_START_SECTION_\nZgodovina\n_START_PARAGRAPH_\n\xc5\xa0koti so se na Britanski otok priselili z Irske in v 10. stoletju ustanovili dr\xc5\xbeavo, v kateri so \xc5\xbeiveli skupaj s Pikti in Skandinavci, ki so se kmalu asimilirali in sprejeli \xc5\xa1kotsko gel\xc5\xa1\xc4\x8dino ali takrat \xc5\xa1e s strani anglofonov imenovan Scots za svoj jezik. V 12. stoletju je kralj David angle\xc5\xa1kim dru\xc5\xbeinam z juga dovolil ustanavljanje mestnih naselbin burgov, v katerih se se za\xc4\x8dela izoblikovati posebna oblika (\xc5\xa1kotske) angle\xc5\xa1\xc4\x8dine Inglish, ki je s pridobivanjem na veljavi in z izpodrinitvijo gel\xc5\xa1\xc4\x8dine, kot uradovalnega in dr\xc5\xbeavni\xc5\xa1kega jezika, dobila ime Scots, gel\xc5\xa1\xc4\x8dina pa je medtem vedno bolj postajala jezik pode\xc5\xbeelja. Danes ima \xc5\xa1kotska gel\xc5\xa1\xc4\x8dina le okrog 75.000 govorcev v odro\xc4\x8dnih predelih \xc5\xa0kotskega vi\xc5\xa1avja in na oto\xc4\x8dju Hebridov. Nekaj tiso\xc4\x8d jih je tudi v kanadski provinci Nova \xc5\xa0kotska.\n_START_SECTION_\nTrenutno stanje\n_START_PARAGRAPH_\n\xc5\xa0kotska gel\xc5\xa1\xc4\x8dina je od leta 2005, ko je \xc5\xa1kotski parlament (\xc5\xa1kotsko P\xc3\xa0rlamaid na h-Alba) sprejel t. i. Zakon o gel\xc5\xa1\xc4\x8dini, na \xc5\xa0kotskem uradno enakovredna z angle\xc5\xa1\xc4\x8dino. Sprejeto je bilo mnogo dr\xc5\xbeavnih in civilnih iniciativ, s katerimi naj bi zajezili upadanje \xc5\xa1tevila govorcev na zahodu \xc5\xa0kotske in \xc4\x8dim bolj popularizirali in raz\xc5\xa1irili uporabo \xc5\xa1kotske gel\xc5\xa1\xc4\x8dine povsod po dr\xc5\xbeavi. Tako predvsem v ve\xc4\x8djih mestih \xc5\xbee nara\xc5\xa1\xc4\x8da \xc5\xa1tevilo \xc5\xa1ol, v katerih se otroci u\xc4\x8dijo izklju\xc4\x8dno v \xc5\xa1kotski gel\xc5\xa1\xc4\x8dini.'